Source: https://www.kohus.ee/et/ajakirjanikule/uudised/ringkonnakohus-jattis-m-halliku-hagi-tartu-ulikooli-vastu-toovaidluses-taies
Timestamp: 2020-08-04 22:48:51+00:00
Document Index: 3782747

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ']

Ringkonnakohus jättis M. Halliku hagi Tartu Ülikooli vastu töövaidluses täies ulatuses rahuldamata | Eesti kohtud
Ringkonnakohus jättis M. Halliku hagi Tartu Ülikooli vastu töövaidluses täies ulatuses rahuldamata
Tartu Ringkonnakohus rahuldas 20.02.20.a otsusega Tartu Ülikooli apellatsioonkaebuse ning tühistas Tartu Maakohtu 04.09.19.a otsuse osas, millega maakohus rahuldas Tartu Ülikooli raamatukogu endise direktori Martin Halliku hagi Tartu Ülikooli vastu töövaidlusasjas. Tühistatud osas tegi ringkonnakohus uue otsuse, millega jättis hagi Tartu Ülikooli vastu täies ulatuses rahuldamata.
Ringkonnakohus leidis, et Tartu Ülikoolil oli piisavalt alust M. Hallikuga töölepingu lõpetamiseks usalduse kaotuse tõttu. Ülikool kontrollis talle teatavaks saanud faktilisi asjaolusid oma parimate võimete kohaselt ja piisavalt.
Ringkonnakohtu kolmeliikmeline kolleegium jõudis asja analüüsides otsusele, et käesolevas töövaidlusasjas välistavad hoiatuse vajalikkuse nii M. Hallikule etteheidetavate tegude raskus ja iseloom kui ka asjaolu, et ta rikkus muu hulgas töölepingust ning raamatukogu põhikirjast tulenevaid Tartu Ülikooli struktuuriüksuse juhi kohustusi. Ringkonnakohtu hinnangul iseloomustab M. Halliku tõsist kohustuste rikkumist ka see, et olukord riivas paljusid raamatukogu töötajaid ja tõi kaasa ühe töötaja töölt lahkumise avalduse esitamise. Kohtu hinnangul on Tartu Ülikool sellises olukorras põhjendatult asunud seisukohale, et töösuhte jätkamine hagejaga ei ole enam võimalik.
Eelnevast tulenevalt leidis Tartu Ringkonnakohus, et Tartu Ülikooli töölepingu ülesütlemine ülikooli raamatukogu endise direktori M. Hallikuga on kehtiv ning sellest tulenevalt jäävad kõik nõuded, seal hulgas nõuded rahalise hüvitise saamiseks, rahuldamata.
Menetluskulud maa- ja ringkonnakohtus jättis kohus M. Halliku kanda, menetluskulude rahalise suuruse määrab kindlaks maakohus kohtuotsuse jõustumisel. Tartu Maakohtu korraldused maakohtu otsuse avalikustamise osas jättis ringkonnakohus muutmata. Maa- ja ringkonnakohus menetlesid asja kinnises menetluses.
Täiendavad küsimused ja lisainfo: